Neuvoston päätös,
tehty 3 päivänä marraskuuta 1998,
Euroopan yhteisön ja Kyproksen tasavallan kahdenvälisen sopimuksen tekemisestä Kyproksen osallistumisesta yhteisön audiovisuaalialan politiikan mukaiseen ohjelmaan
(2000/295/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 127 artiklan 4 kohdan sekä 130 artiklan 3 kohdan yhdessä 228 artiklan 3 kohdan ensimmäisen alakohdan kanssa,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
sekä katsoo seuraavaa:
(1) Euroopan unionin ja Kyproksen tasavallan assosiaationeuvoston 12 päivänä kesäkuuta 1995 antamassa päätöslauselmassa vahvistettiin liittymistä valmistelevan strategian tietyt osatekijät, joihin kuuluu Kyproksen tasavallan osallistuminen yhteisön ohjelmiin.
(2) Euroopan yhteisö perusti päätöksen 95/563/EY(3) ja päätöksen 95/564/EY(4) mukaisesti ohjelman, jolla edistetään eurooppalaisten audiovisuaalisten teosten kehittämistä ja levitystä sekä Euroopan audiovisuaalisen ohjelmateollisuuden ammattilaisten koulutusohjelman täytäntöönpanoa (jäljempänä "Media II -ohjelma").
(3) Edellä ensiksi mainitun päätöksen 6 artiklassa ja päätöksen 5 artiklassa säädetään, että Kyproksen tasavalta voi osallistua Media II -ohjelmaan.
(4) Tuloksekas yhteistyö tällä alalla edellyttää sopimuspuolten yleistä sitoutumista lisäponnistuksiin, jotta edistettäisiin eurooppalaista ulottuvuutta audiovisuaalialalla.
(5) Kyproksen tasavalta on ratifioinut Euroopan neuvoston yleissopimuksen rajat ylittävistä televisiolähetyksistä, mikä on merkittävä edistysaskel lainsäädännön mukauttamisessa.
(6) Komissio on neuvotellut Euroopan yhteisön puolesta yhteisön ja Kyproksen tasavallan välisen sopimuksen yhteistyöstä audiovisuaalisella alalla, mukaan lukien Kyproksen osallistuminen Media II -ohjelmaan, joka mahdollistaa Kyproksen tasavallan osallistumisen Media II -ohjelmaan.
(7) Tämä sopimus olisi hyväksyttävä,
ON PÄÄTTÄNYT SEURAAVAA:
1 artikla
Hyväksytään Euroopan yhteisön puolesta yhteisön ja Kyproksen tasavallan välinen sopimus yhteistyöstä audiovisuaalisella alalla, mukaan lukien Kyproksen osallistuminen Media II -ohjelmaan.
Sopimuksen teksti on tämän päätöksen liitteenä.
2 artikla
Komissio edustaa yhteisöä sopimuksen 6 artiklassa määrätyssä sekakomiteassa.
3 artikla
Neuvoston puheenjohtaja tekee yhteisön puolesta sopimuksen 14 artiklassa määrätyn ilmoituksen.
4 artikla
Tämä päätös julkaistaan Euroopan yhteisöjen virallisessa lehdessä.
Tehty Brysselissä 3 päivänä marraskuuta 1998.